Κανονισμός (ΕΚ) αριθ. 1745/2002 της Επιτροπής

της 30ής Σεπτεμβρίου 2002

για τη μείωση, στον τομέα της ζάχαρης, της εγγυημένης ποσότητας στο πλαίσιο του καθεστώτος των ποσοστώσεων παραγωγής και των αναμενόμενων μέγιστων αναγκών εφοδιασμού των επιχειρήσεων ραφιναρίσματος στο πλαίσιο των προτιμησιακών καθεστώτων εισαγωγής, για την περίοδο εμπορίας 2002/03

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης(1), όπως τροποποιήθηκε από τον κανονισμό αριθ. 680/2002 της Επιτροπής(2), και ιδίως το άρθρο 10 παράγραφος 6 και το άρθρο 39 παράγραφος 6,

Εκτιμώντας τα ακόλουθα:

(1) Το άρθρο 10 του κανονισμού (ΕΚ) αριθ. 1260/2001 προβλέπει στις παραγράφους 3 και 4 ότι η εγγυημένη ποσότητα στο πλαίσιο του καθεστώτος των ποσοστώσεων παραγωγής πρέπει να μειωθεί πριν από την 1η Οκτωβρίου για κάθε περίοδο εμπορίας όταν από τις προβλέψεις διαπιστώνεται ένα εξαγώγιμο υπόλοιπο με επιστροφή που είναι ανώτερο από το μέγιστο που έχει προβλεφθεί από τη γεωργική συμφωνία που έχει συναφθεί σύμφωνα με το άρθρο 300 παράγραφος 2 της συνθήκης.

(2) Από τις προβλέψεις της περιόδου εμπορίας 2002/03 διαπιστώνεται η ύπαρξη εξαγώγιμου υπόλοιπου που υπερβαίνει το μέγιστο που έχει προβλεφθεί από τη συμφωνία για την περίοδο αυτή. Πρέπει, συνεπώς, να καθοριστεί η διαφορά με την οποία η εγγυημένη ποσότητα πρέπει να μειωθεί και να προσδιοριστεί η κατανομή, αφενός μεν, μεταξύ της ζάχαρης, της ισογλυκόζης και του σιροπιού ινουλίνης και, αφετέρου, μεταξύ των σχετικών περιοχών παραγωγής χρησιμοποιώντας τους συντελεστές κατανομής που έχουν προβλεφθεί για τον σκοπό αυτό.

(3) Σύμφωνα με το άρθρο 10 παράγραφος 5 του κανονισμού (ΕΚ) αριθ. 1260/2001, κάθε κράτος μέλος κατανέμει έπειτα τη διαφορά που του αναλογεί μεταξύ των επιχειρήσεων παραγωγής που είναι εγκατεστημένες στο έδαφος του, σε συνάρτηση με την αναλογία που υπάρχει μεταξύ της ποσόστωσής τους Α και της ποσόστωσής τους Β για το επίμαχο προϊόν, και της βασικής ποσότητας Α και της βασικής ποσότητας Β του κράτους μέλους για το προϊόν αυτό.

(4) Το άρθρο 39 του κανονισμού (ΕΚ) αριθ. 1260/2001 προβλέπει στην παράγραφο 5 ότι μια μείωση της εγγυημένης ποσότητας οδηγεί αναγκαστικά σε μείωση των αναμενόμενων μέγιστων αναγκών σε ακατέργαστη ζάχαρη των κοινοτικών επιχειρήσεων ραφιναρίσματος για την υπόψη περίοδο εμπορίας. Πρέπει συνεπώς να καθοριστεί η μείωση που αντιστοιχεί στις αναμενόμενες μέγιστες ανάγκες και να καθοριστεί η κατανομή της μεταξύ των οικείων κρατών μελών.

(5) Πρέπει να καθοριστούν οι απαραίτητες προθεσμίες για τον καθορισμό από τα κράτη μέλη της μειώσεως που θα εφαρμοστεί σε κάθε επιχείρηση παραγωγής που είναι εγκατεστημένη στο έδαφός του, καθώς και για την ανακοίνωση των σχετικών στοιχείων.

(6) Η επιτροπή διαχείρισης ζάχαρης δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατ' εφαρμογή του άρθρου 10 παράγραφος 5 του κανονισμού (ΕΚ) αριθ. 1260/2001, η εγγυημένη ποσότητα στο πλαίσιο των ποσοστώσεων παραγωγής στον τομέα της ζάχαρης μειώνεται κατά 862475 τόνους, εκφρασμένη σε λευκή ζάχαρη, για την περίοδο εμπορίας 2002/03.

2. Η μείωση που αναφέρεται στην παράγραφο 1 κατανέμεται κατά προϊόν και κατά περιοχή σύμφωνα με το παράρτημα I.

Μετά τη μείωση, οι βασικές ποσότητες που χρησιμοποιούνται για την κατανομή των ποσοστώσεων παραγωγής στις βιομηχανίες παραγωγής για την περίοδο εμπορίας 2002/03 είναι αυτές που εμφαίνονται στο παράρτημα II.

3. Για κάθε επιχείρηση παραγωγής στην οποία έχει κατανεμηθεί μια ποσόστωση παραγωγής για την περίοδο εμπορίας 2002/03, τα κράτη μέλη καθορίζουν τη μείωση που τους αναλογεί, καθώς και την ποσόστωση Α και την ποσόστωση Β που έχουν τροποποιηθεί μετά την εφαρμογή της μείωσης αυτής, πριν από την 1η Νοεμβρίου 2002.

4. Τα κράτη μέλη ανακοινώνουν στην Επιτροπή, το αργότερο στις 15 Νοεμβρίου 2002, τις μειώσεις και τις τροποποιημένες ποσοστώσεις Α και Β, για κάθε επιχείρηση παραγωγής που είναι εγκατεστημένη στην επικράτειά τους.

Άρθρο 2

1. Κατ' εφαρμογή του άρθρου 39 παράγραφος 5 του κανονισμού (ΕΚ) αριθ. 1260/2001, οι αναμενόμενες μέγιστες ανάγκες εφοδιασμού των κοινοτικών επιχειρήσεων ραφιναρίσματος μειώνονται κατά 12588,2 τόνους, εκφρασμένους σε λευκή ζάχαρη, για την περίοδο εμπορίας 2002/03.

2. Η μείωση που αναφέρεται στην παράγραφο 1 κατανέμεται μεταξύ των σχετικών κρατών μελών σύμφωνα με το παράρτημα III.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Σεπτεμβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 178 της 30.6.2001, σ. 1.

(2) ΕΕ L 104 της 20.4.2002, σ. 26.

ΠΑΡΑΡΤΗΜΑ I

Κατανομή κατά προϊόν και κατά περιοχή της μείωσης που αντιπροσωπεύει η μείωση της εγγυημένης ποσότητας

1. Βασικές ποσότητες A

>ΘΕΣΗ ΠΙΝΑΚΑ>

2. Βασικές ποσότητες B

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

Βασικές ποσότητες που χρησιμεύουν για την κατανομή των ποσοστώσεων παραγωγής Α και Β μετά τη μείωση της εγγυημένης ποσότητας

1. Βασικές ποσότητες A

>ΘΕΣΗ ΠΙΝΑΚΑ>

2. Βασικές ποσότητες B

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

Κατανομή, ανά κράτος μέλος, της μείωσης των αναμενόμενων μεγίστων αναγκών εφοδιασμού των επιχειρήσεων ραφιναρίσματος, εκφρασμένης σε τόνους λευκής ζάχαρης

>ΘΕΣΗ ΠΙΝΑΚΑ>